Druk laai op om ambassadeur te herroep | Maroela Media
Druk laai op om die Suid-Afrikaanse ambassadeur in Nederland, Bruce Koloane, uit Den Haag terug te roep nadat hy voor die Zondo-kommissie na staatskaping erken het hy het onwettig opgetree en gelieg.
Die DA se skaduminister van internasionale betrekkinge, Darren Bergman, het sy party se gewig op aandrang by Koloane se ontheffing gevoeg, en gesê as dit nie gebeur nie, is pres. Cyril Ramaphosa se ondernemings oor skoon regering 'n klug.
Koloane het indertyd aangevoer die landing moet voortgaan omdat "Nommer Een" dit beveel het, met "Nommer Een" wat verwys het na oudpres. Jacob Zuma as destydse staatshoof. As dit waar was dat Zuma dit beveel het, het Zuma ook die wet oortree.
Kort daarna het Zuma hom aangestel as Suid-Afrikaanse ambassadeur in Nederland. Dit het by baie mense die indruk gewek dat Zuma die ambassadeurspos aan Koloane gegee het uit waardering of selfs teenprestasie omdat Koloane deur die aanvaarding van verantwoordelikheid gesorg het dat Zuma nie aangekla word nie.
Hierdie week voor die Zondo-kommissie het Koloane weer gesê dat die hele Gupta-landing sy idee was en dat hy net Zuma se naam "ydellik rondgegooi het" omdat dit sou verseker dat die landing wel plaasvind. Hy beweer dus Zuma was heeltemal onbewus van die hele onwettige petalje. Zuma is trouens volgens Koloane die onskuld self.
Die druk op die Suid-Afrikaanse regering om Koloane terug te roep, berus op twee punte. Eerstens het Koloane erken hy het sy magsposisie misbruik om 'n ernstige strafbare handeling te begaan. Tweedens is Koloane volgens sy eie getuienis 'n blatante leuenaar – dis net nie duidelik wanneer hy wel gelieg het en wanneer hy vir 'n slag nie gelieg het nie.
As hy gelieg het toe hy gesê het die landing is deur Zuma beveel, het hy met sy leuen die nasionale sekuriteit geskend en die land se president by daardie daad betrek terwyl hy die staatshoof valslik van 'n ernstige strafbare misdryf beskuldig het.
As hy hierdie week gelieg het toe hy Zuma se onskuld beweer het, het hy meineed gepleeg en smeer hy 'n ernstige strafbare oortreding toe.
Niemand sal ooit weet wanneer iemand soos Koloane die waarheid praat nie, maar oor die waarheid van twee dinge is daar geen twyfel nie: Koloane is 'n leuenaar en hy het strafbaar opgetree.
Die minister van internasionale betrekkinge, Naledi Pandor, het in reaksie gesê sy sal Koloane se voortgesette ambassadeurskap en moontlike terugroeping dringend met pres. Ramaphosa bespreek.
Hy gaan niks oorkom nie. Gaan bevorder word na 'n beter pos met baie meer "pay".
Hy gaan n medalje, betaalde verlof en n pakket kry. Viva anc!
Die Gupta "landings-ampte-naar" laat nie feite in die pad van 'n goeie spinstorie staan nie. Hy moet maar die Ambassa-deur gewys word! Finish en Klaar!
As jy sê ja die vliegtuig mag land, oortree jy wette ivm nasionale sleutelpunte. As jy sê nee die vliegtuig mag nie land nie, is jy weer rassisties.